ኢትዮጵያ በደቡብ ሱዳን የሚኖሩ ዜጎቿን መመለስ ጀመረች
-ኢትዮጵያ በደቡብ ሱዳን የሚኖሩ ዜጎቿን ግብረ ኃይል በማቋቋም ወደ አገራቸው መመለስ መጀመሯንና ተመላሾቹን ለመቀበል የሚያስችል የተቀናጀ ተግባር እየተካሄደ መሆኑን የውጭ ጉዳይ ሚኒስቴር አስታወቀ፡፡የውጭ ጉዳይ ሚኒስቴር ቃል አቀባይ አምባሳደር ዲና ሙፍቲ ዛሬ ማምሻውን በተለይ ለኢትዮጵያ ዜና አገልግሎት እንደገለጹት ትናንትናና ዛሬ 650 ያህል ኢትዮጵያውያን ከደቡብ ሱዳን ወደ አገራቸው ገብተዋል፡፡ከደቡብ ሱዳን በጋምቤላ በኩል ለተመለሱት ኢትዮጵያውያን አቀባበል እንደተደረገላቸው ጠቅሰው የፌዴራሉ መንግሥትና የክልሉ መንግሥት አስፈላጊውን ድጋፍና እንክብካቤ እያደረጉ መሆናቸውን አስታውቀዋል፡፡በደቡብ ሱዳን በተከሰተው ግጭት ሳቢያ ወደ አገራቸው የሚመለሱ ኢትዮጵያውያንን ለመቀበል ከውጭ ጉዳይ ሚኒስቴር፣ ከብሔራዊ ደህንነትና መረጃ አገልግሎት፣ ከስደትና ከስደት ተመላሾች ጉዳይ አስተዳደር፣ ከፖሊስና ከአደጋ መከላከል የተውጣጡ አባላት የሚገኙበት ግብረ ኃይል ተቋቁሞ እንቅስቃሴ መጀመሩን ገልጸዋል፡፡በደቡብ ሱዳን በተከሰተው ግጭት ሳቢያ በአገሪቱ ቦር ከተማ የሚገኙ 300 ኢትዮጵያውያንን በሄሊኮፕተር ወደ ጁባ መጓጓዛቸውን አስረድተዋል፡፡በተመሳሳይ ሁኔታ ከደቡብ ሱዳኗ ባንቱ ከተማ 800 ኢትዮጵያውንን በሄሊኮፕተር ወደ ሄግሎግ ከተማ መጓጓዛቸውን ተናግረዋል፡፡ አምባሳደር ዲና እንደገለጹት የኢትዮጵያ መንግሥት በደቡብ ሱዳን ግጭት በተከሰተባቸው የተለያዩ አካባቢዎች የሚኖሩ ኢትዮጵያውያንን ወደ ጁባ ለማስወጣት የሚያስችሉ ተግባራትን እያከናወነ ነው፡፡  በተያያዘ ዜና በደቡብ ሱዳን በተከሰተው ግጭት ሳቢያ በአገሪቱ አፐር ናይል ግዛት ናስር አካባቢ ይኖሩ የነበሩ 650 ያህል ኢትዮጵያውያን በጋምቤላ በኩል ወደ አገራቸው ሲገቡ በጋምቤላ ክልል ህዝብና መንግሥት አቀባበል ያደረጉላቸው ሲሆን ጊዚያዊ መጠለያ እንዲያገኙም ተደርጓል።የጋምቤላ ክልል መንግሥት በደቡብ ሱዳን በተፈጠረው ግጭት ሳቢያ በክልሉ በኩል ወደ አገራቸው ለሚመለሱ ዜጎች ተገቢውን ድጋፍና እንክብካቤ ለማድረግ ኮሚቴ አቋቁሞ የተለያዩ ተግባራትን እያከናነ መሆኑን አስታውቋል።በደቡብ ሱዳን በተፈጠረው ግጭት ሳቢያ በጋምቤላ በኩል ወደ አገራቸው የተመለሱት እነዚሁ ኢትዮጵያውያን ለንግድና ለተለያዩ ሥራዎች ወደ አገሪቱ ሄደው የነበሩ ናቸው።በክልሉ በኩል ወደ አገራቸው ከገቡት ኢትዮጵያውያን መካከል አቶ አምሳሉ ዋሴ፣ ወይዘሮ ገነት አለባቸውና አቶ አበጀ ጎሹ ለኢትዮጵያ ዜና አገልግሎት በሰጡት አስተያየት ባለፈው ሳምንት በሚኖሩበት ናስር አካባቢ በተቀሰቀሰ ግጭት ሳቢያ ለከፍተኛ ችግር መዳረጋቸውን ገልጸዋል።በአገሪቱ በተከሰተው ግጭት ሳቢያ ያፈሩት ሃብትና ንብረት ቢዘረፍም በህይወት ወደ አገራቸው በመመለሳቸው መደሰታቸውን ጠቁመዋል።አስተያየት ሰጪዎቹ በአገሪቱ ማላካልና ጆንግላይ በተባሉ አካባቢዎች በሺህዎች የሚቆጠሩ ኢትዮጵያውን በከፋ ችግር ውስጥ እንደሚገኙም ተናግረዋል።ዜጎች በአገራቸው ያለውን የሥራ ዕድል አሟጠው በመጠቀም ሰርቶ መለወጥ እንደሚችሉ ተገንዝበው በሰው አገር ሰርቼ እለወጣለሁ ከሚለው አስተሳሰብና አመለካከት እንዲላቀቁ አስተያየት ሰጪዎቹ አሳስበዋል።የጋምቤላ ክልል ርዕሰ መስተዳድር አቶ ጋትልዋክ ቱት በዚሁ ጊዜ እንደገለጹት የክልሉ መንግሥት በክልሉ በኩል ወደ አገራቸው ለሚመለሱ ዜጎችን ተገቢውን ድጋፍ ለማድረግ ኮሚቴ አቋቁሞ እየሰራ ነው።እስከ ትናንት ድረስ ባለው ጊዜ በአፐር ናይል በናስር አካባቢ የሚገኙ 650 የሚሆኑ የኢትዮጵያውን ወደ ክልሉ መግባታቸውን ጠቁመው በማላካልና በጆንግላይ አካባቢዎችም በተመሳሳይ መልኩ ተፈናቅለው በችግር ውስጥ የሚኖሩ ዜጎች እንዳሉ መረጃ እንደደረሳቸው ተናግረዋል።ጋምቤላ የደረሱት ተፈናቃዮች ወደ ቤተሰቦቻቸው እስኪመለሱ ጊዜያዊ መጠለያ ተሰጥቷቸው በክልሉ ህዝብና መንግስት ድጋፍና እንክብካቤ እየተደረገላቸው እንደሚገኙ ተናግረዋል።የክልሉ ምክትል ርዕሰ መስተዳድር ኢንጂነር ኡሌሮ ኦፒዮ በበኩላቸው በአሁኑ ወቅት ክልሉ ላይ የደረሱትንም ሆነ ይመጣሉ ተብሎ የሚጠበቁትን ተመላሾች የመጡበትን አካባቢ በመለየትና በመመዝገብ ወደ ቤተሰቦቻቸው ለማድረስ የተለያዩ ሥራዎች እየተከናወኑ ናቸው ብለዋል።እንደ ኢዜአ ዘገባ ኢትዮጵያውያኑ ጋምቤላ ሲደርሱ ከ20 ሺህ የሚጠጋ የከተማው ነዋሪ አቀባበል አድርጎላቸዋል።